b'\n_START_ARTICLE_\nTahistoskop\n_START_PARAGRAPH_\nTahistoskop (sestavljenka iz gr\xc5\xa1kih tachistos - \xc2\xbbzelo hitro\xc2\xab\xc2\xa0in skopein \xe2\x80\x93 \xc2\xbbgledati\xc2\xab) je naprava, ki omogo\xc4\x8da prikazovanje slik za kratek, to\xc4\x8dno dolo\xc4\x8den \xc4\x8das. V osnovi je sestavljena iz projektorja, ki je lahko diaprojektor ali grafoskop, in mehanskega zaklopa, kakr\xc5\xa1ne obi\xc4\x8dajno najdemo v fotoaparatih, pri \xc4\x8demer je bilo izdelanih veliko razli\xc4\x8dnih izvedb. Izbira hitrosti zaklopa dolo\xc4\x8di, kako dolgo bo slika prikazana._NEWLINE_Zamisel za napravo je leta 1859 prvi razvil nem\xc5\xa1ki fiziolog Alfred W. Volkmann, ki ga je zanimala sposobnost prepoznavanja in pomnjenja slik, ki jih opazovalec vidi samo kratek \xc4\x8das. Z uporabo zaklopa je zaob\xc5\xa1el pomanjkljivosti naprave, ki opazovalcu prikazuje slike s kratkotrajno osvetlitvijo v temi, kjer velik kontrast in nezmo\xc5\xbenost fokusiranja o\xc4\x8desa v temi na to\xc4\x8dko, kjer bo prikazana slika, negativno vplivata na sposobnost. Med drugo svetovno vojno je ameri\xc5\xa1ki psiholog Samuel Renshaw uporabil tahistoskop za treniranje vojakov in s ponavljanjem izbolj\xc5\xa1al prepoznavanje in pomnjenje silhuet letal ter ladij. Metodo so kasneje uporabili tudi za izbolj\xc5\xa1evanje sposobnosti hitrega branja in pri treningu vidnega prepoznavanja ter pomnjenja v drugih kontekstih (kopenska vojska, policija, \xc5\xa1port). Poleg tega je ostal v uporabi v eksperimentalni psihologiji za preu\xc4\x8devanje raznih vidikov kratkotrajne izpostavljenosti podobam._NEWLINE_Specializirane tahistoskope sedaj nadome\xc5\xa1\xc4\x8dajo ra\xc4\x8dunalniki, pri katerih je mogo\xc4\x8de intervale prikazovanja slik dolo\xc4\x8dati \xc5\xa1e natan\xc4\x8dneje.'